P. Paška, predseda NR SR: (2009-06-15):
Srdečne vás všetkých na tejto schôdzi vítam. Mám česť privítať Jeho Excelenciu Ivana Gašparoviča, ktorého si občania Slovenskej republiky v priamych voľbách 4. apríla 2009 opätovne zvolili za prezidenta Slovenskej republiky. (Potlesk.) Vítam, samozrejme, členov vlády Slovenskej republiky na čele s jej predsedom pánom Robertom Ficom. (Potlesk.) Vítam pani predsedníčku Ústavného súdu Slovenskej republiky, pani Ivettu Macejkovú. (Potlesk.) Osobitne vítam bývalých prezidentov Slovenskej republiky pána Michala Kováča s manželkou a pána Rudolfa Schustera. (Potlesk.) Dámy a páni, dovoľte mi tiež privítať vedúcich najvyšších štátnych orgánov Slovenskej republiky, predstaviteľov diplomatického zboru, ako aj všetkých hostí, ktorí prijali dnes pozvanie. (Potlesk.) Vážené dámy, vážení páni, je pre mňa veľkou cťou, že v tejto slávnostnej chvíli môžem hneď na úvod svojho príhovoru vyhlásiť, že Slovenská republika dnešným dňom opäť potvrdzuje svoju štátnu suverenitu, svoje demokratické smerovanie, svoju ústavnú esenciu a svoju hlbokú oddanosť základným hodnotám demokratického sveta. V dňoch 21. marca a 4. apríla tohto roku si občania voliči v slobodných a demokratických voľbách zvolili za hlavu štátu úradujúceho pána prezidenta – pána Ivana Gašparoviča. Účasť vo voľbách prevýšila očakávania a ľudia na Slovensku potvrdili, že im osud Slovenska leží na srdci. Chcel by som aj dnes pri tejto príležitosti, dámy a páni, pri príležitosti inaugurácie pána prezidenta Slovenskej republiky, poďakovať všetkým ľuďom na Slovensku, našim občanom, ktorí prišli voliť, všetkým kandidátom na prezidenta, ktorí viedli slušnú, korektnú volebnú kampaň, ako aj všetkým tým, ktorí sa na voľbách podieľali po organizačnej a technickej stránke. Chcel by som im všetkým poďakovať za to, že tretie priame voľby prezidenta Slovenskej republiky prebehli bez komplikácií a akýchkoľvek pochybností. Že prebehli v ústavnom rámci, legitímne a transparentne. Že sme si zvolili hlavu štátu slobodne a demokraticky. Dámy a páni, rád by som zdôraznil slová „slobodne“ a „demokraticky“. Dnes možno samozrejmosť, ktorá ale po stáročia bola pre Slovákov len snom. Z pohľadu slovenských dejín je dnešný deň veľkým sviatkom pre celé Slovensko. Je totiž dôstojným potvrdením toho, že na Slovensku už sedemnásty rok žijeme v slobodnom a demokratickom zriadení, o ktorom sa, žiaľ, našim predkom ani nesnívalo. A aj preto, už len z úcty ku všetkým tým, ktorí snívali o slobodnom, suverénnom, demokratickom Slovensku – z úcty k takým osobnostiam našich dejín, ako boli Ľudovít Štúr, Jozef Miloslav Hurban, Milan Rastislav Štefánik či Alexander Dubček –, pristupujme k dnešnému aktu inaugurácie nového prezidenta Slovenskej republiky so všetkým rešpektom, ktorý si tento akt zaslúži. Dámy a páni, najvyššie štátne funkcie a inštitúcie si zaslúžia náš rešpekt a úctu. Nemusia sa nám vždy všetkým páčiť rozhodnutia štátu, nemusíme vždy súhlasiť s konkrétnymi politikmi. Čaro demokracie ale je práve v tom, že spolu dokážeme diskutovať, aj keď so sebou navzájom nie vždy súhlasíme. Dôležitý nie je súhlas, ale vzájomný rešpekt a úcta. Dovoľte apelovať preto na všetkých občanov Slovenskej republiky, aby rešpektovali základné demokratické inštitúcie a nespochybňovali ich rozhodnutia. Aby nespochybňovali štát, jeho legitímne zvolených reprezentantov a hlavne základný demokratický princíp – princíp väčšiny. Dámy a páni, funkcia prezidenta Slovenskej republiky je jednou z najdôležitejších ústavných funkcií v našom demokratickom systéme. Týmto tvrdením nenadväzujem iba na znenie ústavy či na formálne vymedzené právomoci hlavy štátu. Nadväzujem na obrovský potenciál, aký v sebe funkcia prezidenta ukrýva. Prezident je nielen ústavnou funkciou, ale aj štátnym symbolom, ktorý odzrkadľuje celonárodnú vzájomnosť a solidaritu, národnú jednotu a naše základné demokratické hodnoty. Prezident je v politickom systéme autoritou. A práve takúto autoritu potrebuje Slovensko v časoch globálnej hospodárskej krízy. Potrebujeme prezidenta, dámy a páni, ktorý spája a nie rozdeľuje – prezidenta, ktorý vnáša pokoj a stabilitu do politického zápolenia. Potrebujeme prezidenta, ktorý dokáže povýšiť zodpovednosť nad svoje ideové presvedčenie, štátny záujem nad záujmy jednotlivých skupín a rozum nad emócie – prezidenta ponúkajúceho rozvahu, nadhľad a politickú zmierlivosť. A ja, dámy a páni, som presvedčený, že pán Ivan Gašparovič, staronový prezident Slovenskej republiky, viackrát dokázal, že môže slovenskej spoločnosti ponúknuť hodnoty, ktoré v dnešných časoch tak veľmi potrebujeme – môže ponúknuť rozvahu, nadhľad a politickú zmierlivosť. Dovoľte, aby som v tejto súvislosti predsa len upozornil na určitý neduh, ktorý ako keby čoraz viac dostával silu v slovenskej spoločnosti. Akoby sa stalo módou vyčítať politikom a inštitúciám niečo, čo je ich absolútna prirodzenosť. Napríklad, prezidentovi sa vyčíta, že by mal byť politicky angažovanejší a názorovo vyhranenejší. Pritom sa zabúda na to, že samotná funkcia predurčuje každého prezidenta k tomu, aby vnášal do politického a spoločenského života predovšetkým stabilitu a pokoj. Dovoľte, aby som použil aj ďalšie príklady: Ústavnému súdu sa vyčíta niekedy, ako rozhoduje o tom, či sú zákony v súlade s ústavou. Pritom je jeho základným právom a povinnosťou rozhodovať o ústavnosti našich zákonov. To isté sa deje vo vzťahu k parlamentu – k Národnej rade. Je nám vyčítané, že v parlamente prebieha hodnotový konflikt, polemiky a politický boj. Ale pýtam sa: A nie je náhodou parlament práve o tom, aby konflikt prebiehal na jeho pôde a nie v uliciach? Nerozumiem, ako môže niekto vyčítať parlamentu, že v ňom prebieha konflikt, a rovnako nerozumiem, ako môže niekto vyčítať prezidentovi, že sa správa ako štátnik a nie ako politický aktivista. Pripadá mi to, akoby niekto vyčítal armáde, že používa zbrane, alebo hasičom, že hasia oheň. Som si istý, že sa nemá atakovať štát a štátni predstavitelia za to, že robia to, čo robiť majú. Áno, konštruktívna kritika je podstatou demokracie, ale nezamieňajme si kritiku a šikanovanie. Bol by som rád, keby sa slovenská občianska spoločnosť naučila elementárnej férovosti. Pretože pokiaľ sa kritika mení na samoúčelné osočovanie, pokiaľ sa vlastný názor mení na ideologickú vieru, pokiaľ sa politický oponent mení na nepriateľa, potom už nehovoríme o demokracii, ale o totalite. Dámy a páni, vychádzam z presvedčenia, že demokracia nie je iba politický či volebný mechanizmus – demokracia je aj špecifickým druhom spoločnosti. Takej spoločnosti, v ktorej vládnu hodnoty slušnosti, férovosti a rovnosti. Skrátka, demokracia je aj spôsob života, nielen spôsob politiky. A k tomu, aby slovenská verejnosť nielen fungovala demokraticky, ale aj myslela a konala demokraticky, potrebujeme vyspelú občiansku spoločnosť, ktorá vie, kde sú hranice fair-play. Vyspelosť spoločnosti závisí od úrovne, akú dosiahli nielen politici, ale aj ich kritici. A preto ešte raz: nehľadajme chyby tam, kde nie sú. Neočakávajme od ústavných činiteľov niečo, čo sa vymyká ich poslaniu. Vážené dámy, vážení páni, pre výkon funkcie prezidenta je najdôležitejšia dôvera ľudí. Bez dôvery ľudí by nebolo demokracie, nebolo by líderstva, nebolo by možné spravovať štát. O to s väčším potešením konštatujem, že Slovensko si po tretíkrát zvolilo prezidenta v priamych voľbách a vyjadrilo tak tým najpriamejším spôsobom svoju dôveru hlave štátu. Pán Ivan Gašparovič môže nadviazať na svoje päťročné funkčné obdobie a pokračovať v tom, čo začal. Môže však nadviazať aj na svojich predchodcov, na pána Michala Kováča, na pána Rudolfa Schustera. Bol to práve pán prezident Michal Kováč, ktorý stál pri zrode Slovenskej republiky a ako historicky prvý slovenský prezident dôstojne obhajoval naše národné a štátne záujmy. Jeho nasledovník pán prezident Rudolf Schuster ako prvý priamo zvolený prezident Slovenskej republiky stál pri našom vstupe do Európskej únie a vo svojom úrade dennodenne potvrdzoval, že je človekom na svojom mieste a že Slovensko je sebavedomý európsky národ, ktorého hlas nemožno ignorovať. Pán prezident Ivan Gašparovič vo svojom prvom funkčnom období stál na čele krajiny, ktorá vstúpila do schengenského priestoru a prijala spoločnú európsku menu euro. Bol pri tom, keď sme sa definitívne pričlenili k veľkej európskej rodine, ku grandióznemu projektu zjednotenej Európy. Dovoľte, aby som vyjadril vďaku našim doterajším prezidentom za všetko, čo urobili pre našu vlasť – pre Slovensko. Boli pri tom, keď sa Slovensko z malej podceňovanej krajiny vyšvihlo medzi európsku elitu. A to je dôvod nielen pre naše uznanie, ale aj pre našu národnú hrdosť, ktorú potrebujeme a budeme vždy potrebovať. Vážený pán prezident Gašparovič, dovoľte, aby som vám v mene všetkých prítomných poďakoval za vaše doterajšie služby štátu a za to, s akou vervou a úsilím ste vykonávali svoju funkciu prezidenta – za to, že dôstojne reprezentujete celé Slovensko! Pán prezident, keď dnes položíte ruku na Ústavu Slovenskej republiky, aby ste slávnostne zložili sľub, dôjde k symbolickému spojeniu, ktoré vystihuje podstatu celého nášho politického systému. Symbolicky vyjadríte, že vaším základným poslaním je napĺňať posolstvo našej ústavy, chrániť občianske, kultúrne, sociálne práva našich občanov a robiť všetko preto, aby sa na Slovensku aj vaším pričinením dodržiavali základné demokratické a humanistické hodnoty. Vaše poslanie je nerozlučne späté s ústavou a s jej odkazom. Symbolický akt, ktorým túto spätosť potvrdíte, nech vás sprevádza výkonom vašej funkcie a nech je Ústava Slovenskej republiky vašou predĺženou rukou aj pri tých najťažších štátnických rozhodnutiach. Pán prezident, dovoľte na záver, aby som vám úprimne pogratuloval k vášmu opätovnému zvoleniu a jedným dychom zaželal veľa šťastia, úspechov a rozvahy pri výkone vašej funkcie. Pán prezident, želám vám, aby ste aj naďalej dôstojne reprezentovali Slovensko doma i v zahraničí. Aby ste do slovenskej spoločnosti – tak ako doteraz – vnášali pokoj a stabilitu. Aby ste boli tým symbolickým majákom, ktorý Slovensku bude ukazovať smer, akým sa má vydať, aby prekonalo globálnu hospodársku krízu a vrátilo sa k obdobiu prosperity a blahobytu. Pán prezident, nech je vaša činnosť sprevádzaná úspechmi, pretože vaše úspechy sú úspechmi celej slovenskej spoločnosti, celého štátu a celého nášho národa! Ďakujem. (Potlesk.) A teraz, dámy a páni, pristúpime k samotnému zloženiu sľubu pána prezidenta Slovenskej republiky . Vážený pán Gašparovič, podľa čl. 104 ods. 1 Ústavy Slovenskej republiky zložením ústavou predpísaného sľubu pred Národnou radou Slovenskej republiky do rúk predsedníčky Ústavného súdu Slovenskej republiky sa ujmete funkcie prezidenta Slovenskej republiky na obdobie ďalších piatich rokov. Prosím vás, aby ste položili pravú ruku na Ústavu Slovenskej republiky, prečítali text sľubu, jeho zloženie potvrdili podaním ruky predsedníčke Ústavného súdu a potom text sľubu podpísali. Prosím vás, dámy a páni, aby ste počas sľubu stáli.